A VOKE Vasutas Művelődési Háza és Könyvtára 2017-ben alakult klubja a Társasjáték Klub. Feladata, hogy egy olyan közösséget alkosson, ahol szívesen együtt töltik az emberek a szabadidejüket. Az érdeklődők és a társasjátékozni szeretők is betérhetnek havi rendszerességgel. A Klub célja: elérni, hogy minél több családi és baráti társaság összejöjjön és a társasjáték kultúra részeseként hasznosan töltsék szabadidejüket, továbbá az itthoni boltokban megjelenő társasjátékok közötti választást elősegítse. A klub játékai között szerepelnek igazi gémer-, stratégiai-, családi-, parti-, logikai- és gyerektársasjátékok is. A klub létszáma: 10-12 fő. Összejöveteleiket minden hónap, harmadik péntekén tartják.

Minden korosztály részére igyekszik készségfejlesztő, stratégiai, ügyességi valamint a Magyar Társasjátékdíj címmel, illetve az Év játéka díjjal jutalmazott legjobb magyar nyelvű, családoknak szóló társasjátékokat bemutatni. A klub előnye, hogy az érdeklődők számára játékvásárlási ötleteket is ad a klub Játékmestere. Egy társasjátékot még azelőtt kipróbálhatnak, megismerkedhetnek a szabályaival, hogy azt megvásárolták volna. A korosztály vegyes, de leginkább a 14 évnél idősebb fiatalokat és a családokat szeretnénk bevonni tevékenységünkbe. Ezzel is elősegítve a fiatalok közösséghez való tartozásának erősítését, valamint a családok közös kikapcsolódási lehetőségét. 2018-ban a klub csatlakozott a MATE Magyar Társasjátékos Egyesülethez.